寄陳器之
作者：張耒
朝代：宋

paragraphs: 昨者見君纔頃刻，滿馬塵埃面黧黑。
自言別家春欲闌，歸意如飛留不得。
玉鞭揮折手成胝，一日到家馳四驛。
今朝得書一何喜，酌酒烹雞稅征軛。
自言山城無與樂，坐看飛花良可惜。
手携婦子口吟詩，文字揮毫便千百。
醉歌昌谷和我吟，錦囊舊句無顔色。
憐君潦倒誰復省，場屋十年名烜赫。
嗟我春來亦何事，飽食高眠度朝夕。
簾前相對但有山，坐上清談更無客。
逼眼花光羅綺眩，照人酒色瓊瑶白。
風光似此寧可忍，酩酊高歌卧花側。
平生結友事遨遊，未省流年守山僻。
强歡獨飲豈所樂，舍此無謀慰愁寂。
思君一笑何可得，王事有程身有役。
堂南柳條爭著葉，繁李夭桃落如積。
請看春物能有畿，坐見清和變炎赫。
須期載酒對東風，及此殘花尚堪摘。